অপ্রিয় সত্যবাদী বনভন্তে কারো দোষ স্বচক্ষে দেখলে অকুতভয়ী বীরের মতো সামনাসামনি বলে দিতেন। পরোক্ষে কারো দোষের কথা শুনলে, তা যদি অন্যদের জন্যে শিক্ষণীয় হয়, তখন তা নাম-ঠিকানাসহ ছোট বড়ো যে-কোনো সমাবেশে বার বার উল্লেখ করতেন। বুদ্ধ দোষগ্রস্ত ব্যক্তিকে বহুজনের সামনে ডাকতেন, জিজ্ঞাসা করতেন, তেমন দোষ সে করেছে কি না। দোষী নিজের দোষ স্বীকার করলে তার দোষের দ্বারা বর্তমান ও ভবিষ্যতে কী কী ক্ষতি হবে, তা তাকে ভর্ৎসনার বাক্যে বুঝিয়ে দিতেন। আর উপস্থিত সবাইকে লক্ষ্য করে তার বর্তমানে দোষের জন্যে অতীতের শিক্ষণীয় কোনো হেতু থাকলে জাতকের গল্পাকারে তা উল্লেখ করতেন। এতে দোষী ও উপস্থিত জনতার মনে সংবেগ জাগ্রত হতো। ঠিক সেই মৃদুচিত্ত মুহূর্তে তিনি শ্রোতাদের উদ্দেশ্যে বুদ্ধগণের চরম ও অন্তিম দেশনা চারি আর্যসত্য বিশদভাবে দেশনা করতেন। এতে বহুজনের ধর্মজ্ঞান, ধর্মচক্ষু উৎপন্ন হতো। আমাদের বনভন্তে এক্ষেত্রে অক্ষম ছিলেন বলে তিনি মাঝে মধ্যে হতাশা ব্যক্ত করে বলতেন, আমি বুদ্ধ সারিপুত্র, আনন্দ, মহাকাস্যপের মতো নই; আমি সাধারণ বনভন্তে। তবুও আমার শক্তি প্রমাণে চেষ্টা করছি বুদ্ধ কী, তাঁর ধর্মটা কী, তা বুঝাতে। কিন্তু পারলাম কই? হাজার হাজার লোক আমার কাছে আসে, আমার কথা শোনে। কিন্তু বুঝল কয়জনে? সারা বাংলাদেশে বুদ্ধকে বুঝতে পেরেছে এমন একজনও তো খুঁজে পেলাম না। তবুও তিনি এই চেষ্টায় কোনো দিন বিরতি দেননি।